ཇོ་མོ་བྱང་མཚོ་ལ་གདམས་པའི་གླུ་དབྱངས་བདུད་རྩི་ཐིག་པ་བཞུགས་སོ།།མགོན་དུས་གསུམ་སངས་རྒྱས་འདུས་པའི་དཔལ།།རྗེ་ཨོ་རྒྱན་མཚོ་སྐྱེས་རྡོ་རྗེས་སྐྱོངས།།ཚུལ་གསོན་དང་ཆོས་ལམ་ཞུགས་པ་མོ།།ཁྱོད་ངེས་པར་དམ་ཆོས་བསྒྲུབ་འདོད་ན།།རྗེ་བླ་མ་བྱིན་རླབས་ཀྱི་གཏེར་མཛོད་ཡིན།།དེ་དད་གུས་ཀྱི་ལྡེ་མིག་འཛོམ་པར་གྱིས།།གྲོགས་མཆེད་ལྕམ་ཐར་པའི་ལམ་གྲོགས་ལ།།བརྩེ་ཆེན་པོས་བསྙེན་བཀུར་རེམ་ལ་མཛོད།།མ་འགྲོ་ཀུན་ཕ་མ་ཤ་སྟག་ཡིན།།ཆོས་ཅི་བྱེད་དེ་ཕྱིར་དོན་གཉེར་མཛོད།།ཚེ་མི་རྟག་རྨི་ལམ་གནས་སྐབས་ཙམ།།དོན་སོམས་ལ་བློ་སྣ་ཆོས་ལ་དྲིལ།།ཡུལ་སྣོད་བཅུད་སྒྱུ་མའི་ཁྲུལ་འཁོར་འདྲ།།དེ་དྲན་མཛོད་རྣམ་གཡེང་ལེ་ལོ་སྤོངས།།རྒྱུ་ཟས་ནོར་མདོ་མེད་སྨིག་རྒྱུ་འདྲ།།དེ་འདོད་སྲེད་རེ་དང་རློམ་པ་སྤོངས།།ཚེའི་སུམ་གཉིས་ཟད་ལ་བློས་གཞིག་སྟེ།།ད་མ་འགྱང་དམ་པའི་ཆོས་ལ་འབད།།དུས་ད་བར་བདེ་སྐྱིད་འབྱུང་མ་མྱོང་།།ཕྱིའི་བདེ་སྐྱིད་འབྱུང་བ་དེ་ལས་དཀའ།།ཟས་སྲོག་འཚོ་ཙམ་གྱིས་ངོམས་མཛོད་ལ།།གོས་ལྷག་སྐྱོབ་ཙམ་གྱིས་ཆོག་པར་གྱིས།།ནམ་འཆི་བའི་དུས་ལ་བབ་པའི་ཚེ།།བློ་ལྷག་མ་མེད་པ་ཞིག་ཏུ་རེམ།།ང་མི་རྒན་གྱིས་བརྩེ་བའི་ཁ་ཏ་ཡིན།།དོན་ཉམས་སུ་ལོངས་དང་སྐལ་ལྡན་ལགས།།ཨ་ཧོ།སྣོད་བཅུད་དང་སྣང་སྲིད་འདི་ག།མ་གྲུབ་པའི་སྣང་ཉམས་སྟོང་པར།།རྨི་ལམ་དང་སྒྱུ་མར་ཨེ་གོ།།ཚོགས་དྲུག་གི་སྣང་ཆ་སྒྱུ་འཕྲུལ།།རྒྱ་མཚོ་ལ་གཟའ་སྐར་ངོམས་བཞིན།།རྟེན་འབྱུང་གི་རོལ་པར་རྫུན་པའི།།ངང་ཚུལ་ལ་ལྟོས་དང་ཨེ་རི།།ཡུལ་མེད་ཀྱི་ཟང་ཐལ་ངེས་པ།།ཆོས་ཉིད་ཀྱི་གཞི་དབྱིངས་གནས་ལུགས།།དེ་ག་རུ་ཡིན་པ་ཨེ་གོ།།དུས་གསུམ་གྱི་རྒྱལ་དང་རྒྱལ་སྲས།།ལྷ་སྔགས་དང་དཀྱིལ་འཁོར་རོལ་པ།།མ་ལུས་པར་གཅིག་རྫོགས་ངེས་པ།།ཀུན་གཟིགས་ཀྱི་མིག་ལ་མངོན་བྱུང་།།རྒྱུ་འབྲས་དང་ས་ལམ་ཐམས་ཅད།།རྫོགས་ཆེན་གྱི་རྒྱལ་པོ་ཡེ་རྫོགས།།སྦྱང་བགྲོད་ལ་མི་ལྟོས་སྐྱིད་པར།།སྐྱིད་ཉལ་ཞིག་མཛོད་དང་ཨེ་གོ།།མཉམ་བཞག་ལ་བཅོས་བསྒྱུར་མེད་དང་།།མ་བཅོས་པ་གསུམ་ལ་ཆམ་ཞོག།རྗེས་ཐོབ་ལ་དམིགས་གཏད་མེད་དང་།།ཡེ་ཡིན་གྱི་མངོན་གྱུར་ཆེར་ཞོག།གཞི་དབྱིངས་ཀྱི་ཡེ་ཤེས་རྫོགས་ལྡན།།མངོན་གྱུར་ཞིག་སངས་རྒྱས་ངོ་མ།།དེ་བར་དུ་ཉམས་ལེན་མ་དོར་།།ད་ལྟ་ཡི་སྣང་སེམས་འདི་བཞིན།།ཕྱི་མར་ཡང་གྲོལ་འཁྲུལ་དེས་ཤེས།།གྲོལ་ཐོབ་མཆོག་མ་ཐོབ་བར་དུ།།ཉམས་ལེན་ལ་མ་གཡེལ་གནད་ཡིན།།སངས་རྒྱས་ཀྱི་ཞལ་ཐིག་ངེས་པ།།དྲོད་རླངས་དང་མ་བྲལ་སོ་མ།།ཆོས་ཉིད་ཀྱི་མཛོད་ལས་རྙེད་བྱུང་།།སྙིང་སྲོག་གི་བཅུད་དུ་ཟུངས་ཤིག།མི་རྒན་གྱི་འཆོལ་གཏམ་ཡིན་ཡང་།།རང་འདྲ་ལ་ཕན་པར་ཅི་ཆ།།ཞེས་པ་འདི་ཡང་ཇོ་མོ་བྱང་མཚོའི་ངོར་མི་རྒན་བདུད་འཇོམས་པས་སོ།།དགེའོ།།སརྦ་མངྒ་ལཾ།།།།